
Uznesenie Okresný súd Dunajská Streda v spore žalobcu: Slovenská televízia a rozhlas, IČO: 56 398 255, so sídlom: Mlynská dolina, Bratislava, proti žalovanej: A. B., nar. XX.XX.XXXX, trvale bytom: C. D. XXX, D., o zaplatenie 21,64 € s príslušenstvom, takto rozhodol: I. Súd konanie z a s t a v u j e. II. Žalovanej sa nárok na náhradu trov konania n e p r i z n á v a. III. Súd žalobcovi Slovenská televízia a rozhlas, IČO: 56 398 255, so sídlom: Mlynská dolina, Bratislava, vracia zaplatený súdny poplatok zo žaloby, krátený o sumu 10,- Eur, teda vo výške 15,- Eur prostredníctvom Slovenskej pošty, a.s., CVFT, OSA, Thurzova 1, 042 21 Košice. odôvodnenie: 1. Žalobou zo dňa 13.10.2025 sa žalobca domáhal rozhodnutia súdu, ktorým by bola žalovanej uložená povinnosť zaplatiť žalobcovi 21,64 Eur s príslušenstvom z titulu nezaplatených úhrad za služby verejnosti v zmysle zákona č. 340/2012 Z.z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov. 2. Vo veci samej rozhodol súd platobným rozkazom č.k. 12C/72/2025-14 zo dňa 15.10.2025, voči ktorému podala v zákonom stanovenej lehote odpor žalovaná s odôvodnením, že pohľadávka žalobcu vo výške 4,64 Eur z titulu neuhradeného mesačného predpisu v kontrolovanom období od 01.03.2023 do 31.03.2023 bola žalovanou dňa 05.04.2023 uhradená. Odpor žalovanej voči platobnému rozkazu bol s poukazom na ust. § 267 ods. 5 Civilného sporového poriadku doručený žalobcovi. V reakcii na odpor žalovanej voči platobnému rozkazu doručil žalobca dňa 21.11.2025 podanie označené ako „Úplné späťvzatie žaloby“, ktorým žalobu zobral v celom rozsahu späť, keďže žalovaná v priložených listinách k odporu preukázala úhradu pohľadávky žalobcu ešte pred podaním žaloby. Žalobca zároveň žiadal, aby súd v zmysle § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov rozhodol aj o vrátení súdneho poplatku zo žaloby kráteného v zmysle § 11 ods. 4 zákona č. 71/1992 Zb. cestou Slovenskej pošty. 3. Podľa ust. § 145 ods. 1 zákona č. 160/2015 Z. z. Civilný sporový poriadok (ďalej len „C.s.p.“), ak je žaloba vzatá späť celkom, súd konanie zastaví. 4. Podľa ust. § 146 ods. 1 C.s.p. súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 5. Súd, rešpektujúc dispozičné oprávnenie žalobcu upravené v § 144 C.s.p., konštatoval, že v danom prípade sú splnené podmienky na postup podľa ust. § 145 ods. 1 C.s.p. a konanie v celom rozsahu
zastavil. Súd v tomto smere zároveň dodáva, že na tomto rozhodnutí by nič nemenil ani prípadný nesúhlas žalovanej, pretože k späťvzatiu žaloby došlo pred prvým pojednávaním (§ 146 ods. 1 C.s.p.). 6. Podľa ust. § 256 ods. 1 C.s.p. ak strana procesne zavinila zastavenie konania, súd prizná náhradu trov konania protistrane. 7. Podľa ust. § 257 C.s.p. výnimočne súd neprizná náhradu trov konania, ak existujú dôvody hodné osobitného zreteľa. 8. Podľa ust. § 262 ods. 1 C.s.p. o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 9. Pokiaľ sa týka nároku na náhradu trov konania súd v tomto smere postupoval podľa ust. § 256 ods. 1 C.s.p. a zistil, že z procesného hľadiska zastavenie konania zavinil žalobca, teda súd nárok na náhradu má priznať žalovanej. V tomto smere je však nevyhnutné aplikovať čl. 17 C.s.p., pretože v prejednávanej veci by bolo nehospodárne rozhodnúť najprv spôsobom, že žalovaná má nárok na náhradu trov konania v rozsahu 100 % a následne uznesením rozhodnúť, že žalovanej sa priznáva náhrada trov konania vo výške 0,00 €, keďže z obsahu súdneho spisu už t.č. vyplýva, že žalovanej v súvislosti s týmto konaním žiadne trovy titulom trov právneho zastúpenia alebo zaplateného súdneho poplatku nevznikli. Takýto postup by bol v rozpore z vyššie citovaným článkom základných princípov a nebolo ani v úmysle zákonodarcu takéto predlžovanie rozhodovania o trovách konania v obdobných prípadoch. Súd vychádzajúc z uvedených argumentov nepriznal žalovanej nárok na náhradu trov konania. 10. Podľa ust. § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov sa poplatok splatný podaním žaloby, návrhu na začatie konania, odvolania, žaloby na obnovu konania alebo dovolania vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 11. Podľa ust. § 11 ods. 4 zákona č. 71/1992 Zb. o súdnych poplatkoch a poplatku za výpis z registra trestov okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10 eur. Ak sa návrh vzal späť pred zaplatením poplatku, poplatok sa nevyrubuje. 12. Podľa § 11 ods. 6 zákona č. 71/1992 Zb. o súdnych poplatkoch a poplatku za výpis z registra trestov orgány uvedené v § 3, ktoré a) nie sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku daňovému úradu príslušnému podľa trvalého pobytu alebo sídla poplatníka, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona7) a daňový úrad vráti poplatok najneskôr do 30 dní odo dňa doručenia písomného upovedomenia, b) sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona7) a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 13. V zmysle ustanovenia § 11 ods. 3 a 4 zákona č. 71/1992 Zb. o súdnych poplatkoch, keďže žalobca vzal žalobu späť pred prvým pojednávaním a konanie bolo zastavené, vzniklo žalobcovi právo na vrátenie časti zaplateného súdneho poplatku v sume 15,- € (25 ,- € - 10,- €). Súd preto záverom rozhodol aj o vrátení časti zaplateného súdneho poplatku vo výške 15,- € žalobcovi cestou Slovenskej pošty, a.s..
Poučenie: Proti výroku o zastavení konania môže podať ten, v koho neprospech bolo vydané, odvolanie do 15 dní odo dňa jeho doručenia /§ 357 písm. a) C.s.p./. Proti výroku o nároku na náhradu trov konania môže podať ten, v koho neprospech bolo vydané, odvolanie do 15 dní odo dňa jeho doručenia /§ 357 písm. m) C.s.p./. Proti výroku o vrátení súdneho poplatku odvolanie nie je prípustné. /§ 355, § 357 C.s.p./. Osoba oprávnená podať odvolanie sa môže odvolania vzdať. Vzdať sa odvolania možno len voči súdu, a to až po vyhlásení rozhodnutia. Dokiaľ o odvolaní nebolo rozhodnuté, možno ho vziať späť. Ak odvolateľ vzal odvolanie späť, nemôže ho podať znova. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci.

